C 342/82
EL
Επίσημη Εφημερίδα της Ευρωπαϊκής Ένωσης
6.9.2022
Τετάρτη 16 Φεβρουαρίου 2022
7.
θεωρεί ότι ο ταχύς και σταθερός προσδιορισμός των προτεραιοτήτων στο πλαίσιο της αποχώρησης του Ηνωμένου Βασιλείου από την Ένωση, και ιδίως η προστασία των δικαιωμάτων εκατομμυρίων πολιτών της ΕΕ στο Ηνωμένο Βασίλειο και υπηκόων του Ηνωμένου Βασιλείου στην Ένωση που θίγονται από την αποχώρηση, οι ειδικές περιστάσεις που αντιμετωπίζει η νήσος της Ιρλανδίας και ο ενιαίος δημοσιονομικός διακανονισμός ήταν αποφασιστικής σημασίας για τη διάρθρωση της διαδικασίας και τη σταθεροποίηση του αντικτύπου της στην Ένωση· εκτιμά, ωστόσο, ότι κατά τη διάρκεια των διαπραγματεύσεων θα έπρεπε να είχε καταστεί περισσότερο σαφής ο τρόπος επίλυσης διαφορών που ενδέχεται να προκύψουν από την εφαρμογή της συμφωνίας αποχώρησης, ιδίως όσον αφορά τον ρόλο του ΔΕΕ· 8. φρονεί ότι η σαφής κατανομή καθηκόντων μεταξύ των θεσμικών οργάνων και η άνευ προηγουμένου χωρίς αποκλεισμούς και διαφανής προσέγγιση της Επιτροπής και του επικεφαλής διαπραγματευτή της, μεταξύ άλλων σε σχέση με το Κοινοβούλιο, ήταν καθοριστικής σημασίας για τη διατήρηση της συνοχής και της ενότητας στην ΕΕ και μεταξύ των κρατών μελών, την προώθηση των προτεραιοτήτων και συμφερόντων της Ένωσης κατά τις διαπραγματεύσεις καθώς και τη διαφύλαξη της ακεραιότητας της ενωσιακής έννομης τάξης· 9. επαινεί τους κύριους θεσμικούς παράγοντες που διασφαλίζοντας την ενότητα μεταξύ των 27 κρατών μελών, καθώς και εντός και μεταξύ των θεσμικών οργάνων της Ένωσης, σεβάστηκαν τη φύση της αποχώρησης ως διαδικασία της Ένωσης· 10. πιστεύει ότι τα ενωσιακά συμφέροντα διασφαλίστηκαν χάρη στη στρατηγική οργάνωση και την αιρεσιμότητα μεταξύ των διαφόρων σταδίων της διαδικασίας· υπενθυμίζει, ειδικότερα, την αλληλουχία των διαπραγματεύσεων, οι οποίες ξεκίνησαν με συμφωνία σχετικά με τις ρυθμίσεις αποχώρησης, συνέχισαν θίγοντας τις ρυθμίσεις για τη μεταβατική περίοδο και κατέληξαν σε συμφωνία για μια συνολική αντίληψη σχετικά με μια νέα και στενή εταιρική σχέση μεταξύ της ΕΕ και του Ηνωμένου Βασιλείου με βάση την ουσιαστική πρόοδο στις διαπραγματεύσεις για τα δικαιώματα των πολιτών, το ζήτημα της Ιρλανδίας και της Βόρειας Ιρλανδίας, τον δημοσιονομικό διακανονισμό και την αιτιολογημένη και ουσιαστική εφαρμογή της παράτασης της περιόδου που αναφέρεται στο άρθρο 50 παράγραφος 3 ΣΕΕ· 11. εκτιμά το γεγονός ότι οι διαπραγματεύσεις με το Ηνωμένο Βασίλειο έθεσαν ως προτεραιότητα το ζήτημα των δικαιωμάτων των πολιτών, το οποίο είναι και θα παραμείνει ζήτημα ιδιαιτέρου ενδιαφέροντος, και ότι το εν λόγω κεφάλαιο των ρυθμίσεων αποχώρησης συμφωνήθηκε σε σχετικά πρώιμο στάδιο στο πλαίσιο των διαπραγματεύσεων, καθώς η αρχική έκδοση του σχεδίου συμφωνίας αποχώρησης της 19ης Μαρτίου 2018 περιελάμβανε ένα εξ ολοκλήρου συμφωνημένο δεύτερο μέρος σχετικά με τα δικαιώματα των πολιτών, καθώς και σχετικά με το άμεσο αποτέλεσμα των διατάξεών της και τη δικαιοδοσία του ΔΕΕ όσον αφορά τις οικείες διατάξεις για τα δικαιώματα των πολιτών· 12. τονίζει ότι η Ένωση ευθύς εξαρχής αναγνώρισε ότι οι επικρατούσες στη νήσο της Ιρλανδίας ιδιαίτερες περιστάσεις και η ανάγκη να διασφαλιστεί η Συμφωνία της Μεγάλης Παρασκευής και να αμβλυνθούν οι οι επιπτώσεις από την αποχώρηση του Ηνωμένου Βασιλείου στην Ιρλανδία συνιστούσαν ζητήματα που αφορούσαν την ΕΕ στο σύνολό της· 13.
θεωρεί ότι η χρονικά περιορισμένη μεταβατική περίοδος κατά την οποία συνεχίστηκε η εφαρμογή των υφιστάμενων ρυθμιστικών, δημοσιονομικών, εποπτικών, δικαστικών και εκτελεστικών μέσων και δομών της ΕΕ μετά την αποχώρηση ήταν προς το συμφέρον αμφότερων των μερών και διευκόλυνε τη διαπραγμάτευση της μελλοντικής σχέσης και της μετάβασης σε αυτή· 14. επισημαίνει ότι το πλαίσιο για τις μελλοντικές σχέσεις μεταξύ Ευρωπαϊκής Ένωσης και Ηνωμένου Βασιλείου καθορίζεται στην πολιτική διακήρυξη που συνοδεύει τη συμφωνία αποχώρησης, η οποία περιλαμβάνει σαφείς διατάξεις που συνομολόγησαν τα δύο μέρη σχετικά με τη συνεργασία στους τομείς της εξωτερικής πολιτικής, της ασφάλειας και της άμυνας· 15. αποδοκιμάζει το γεγονός ότι ο νομικά μη δεσμευτικός χαρακτήρας της πολιτικής διακήρυξης προσέφερε στο Ηνωμένο Βασίλειο νομικά επιχειρήματα για να μην επιληφθεί κρίσιμων πτυχών του περιεχομένου της, όπως είναι ιδίως τα ζητήματα που άπτονται της εξωτερικής πολιτικής και της πολιτικής ασφάλειας, τα οποία, ως εκ τούτου, δεν αποτέλεσαν αντικείμενο των διαπραγματεύσεων·
Το αποχωρούν κράτος μέλος 16. φρονεί, ωστόσο, ότι η διαδικασία αποχώρησης χαρακτηρίστηκε από την αρχή έως το τέλος των διαπραγματεύσεων από μια διαρκή αβεβαιότητα από την πλευρά του Ηνωμένου Βασιλείου, γεγονός που αποτυπώθηκε, μεταξύ άλλων, στο χρονικό κενό μεταξύ του δημοψηφίσματος και της γνωστοποίησης αποχώρησης σύμφωνα με το άρθρο 50 ΣΕΕ· πιστεύει ότι η αβεβαιότητα αυτή επηρέασε τους πολίτες και τους οικονομικούς φορείς, ιδίως όσους διαβιούν και δραστηριοποιούνται στη νήσο της Ιρλανδίας· εκτιμά ότι με την απειλή μιας αποχώρησης χωρίς συμφωνία τέθηκαν σε κίνδυνο οι προοπτικές μιας εύτακτης αποχώρησης·